
				Opgedra aan:

				My geliefde moeder, Janetta Isabel Kruger. Jou Afrikaanse erfenis en die liefde vir die taal wat jy in my geplant het, het my lewe gevorm. Daardie kosbare oomblikke om jou Afrikaans te hoor praat met ons familie, gemeenskap en vriende, die vreugde om te hoor hoe jy Afrikaanse kinderboeke vir ons lees, en saam met ons sing oor Trompie, Heidi en Bennie Boekwurm, jou traanbevlekte gesig terwyl jy Ballade vir ’n Enkeling kyk – jou invloed is verweef in die wese van my bestaan. Jou aansteeklike lag en jou liefde vir die mensdom het ’n blywende indruk gemaak op almal wat jou geken het. Ek mis jou elke dag! Ek eer jou en ons Afrikaanse erfenis met hierdie boek. 

				Ek dra hierdie werk ook op aan my gewaardeerde Enneagram-onderwysers, Lucille Greeff en Suzette Fischer. Jul wysheid, leiding en passie vir die Enneagram het my reis beslis beïnvloed. Ek het die grootste bewondering vir die manier waarop julle beide outentiek en kragtig jul Afrikaanse voorouers eer – julle het my ongelooflik baie geïnspireer. 

				Verder sluit ek graag al my Afrikaanssprekende kliënte en kollegas ook hierby in. Julle vertroue en betrokkenheid het my begrip en waardering vir die taal en kultuur verryk. Julle verhale en ervarings was van onskatbare waarde in die vorming van hierdie boek. 

				En laastens aan my medeskrywer Jacques, wat ’n spesiale plek in my hart het – ek waardeer jou standvastige vriendskap, jou samewerking en ons gedeelde passie vir die Enneagram. 

				Mag hierdie boek ’n getuienis wees van die liefde, erfenis en kennis 

				wat my lewe gevorm het.

				Sav

				Maart 2026

				Ek dra graag die boek op aan:

				Elke persoon wat my pad gekruis het, by wie ek kon stilstaan en leer, by wie ek kon wees, wat my karakter gevorm het en wat my iets van die lewe geleer het – daar is net te veel om te noem.

				My Hemelse Vader vir die geestelike insig en wysheid om sy Woord te ondersoek en as fondament in my gesprekke met kliënte, vriende en kollegas te gebruik.Vir die Heilige Gees (na wie ek nie altyd luister nie) vir bonatuurlike inspraak en leiding.

				My diverse groep vriende en familie wat my altyd verantwoord-baar hou, my uitdaag en soms na my luister as hulle raad en insig nodig het. Elke gesprek rondom die Enneagram daag my uit om meer te leer van myself en ander. 

				My kollegas (Gerda, Sav, Lucille, Dirk en ander) wat my die blootstelling, kennis en ondersteuning gegee het om die Enneagram te ondersoek en te gebruik. 

				Afrikaans is so ’n jong, maar ryk taal, en dit is ’n voorreg om op dié manier die taak uit te brei en blootstelling te gee aan die Enneagram, wat vir seker elke persoon se denkpatrone sal verryk.

				Jacques

				Maart 2026

				Bekendes Sê ...

				Marlene de Lange 

				Ek beveel Van Kettings tot Keuses sonder voorbehoud aan vir elkeen wat graag méér wil floreer, met méér wysheid wil lewe en die volle potensiaal van die lewe wil ontgin.

				Hierdie boek is ’n seldsame juweel in die Enneagram- en self-ontdekkingswêreld. Dit is nie nét omdat dit in mooi, lewendige Afrikaans geskryf is nie, maar veral oor die unieke manier waarop dit die nege tipes laat lééf. Deur ryk, kleurvolle stories en karakters wat ons almal dadelik herken, bly die Enneagram nie net abstrakte teorie nie, maar word ’n lewende gids om onsself en ander beter te verstaan.

				Dis een van daardie boeke wat jy nie wil neersit nie. Die leeservaring is lig en lekker, maar terselfdertyd neem dit jou op ’n diep, betekenisvolle reis van selfrefleksie en groei. Dit preek nie hoe om “beter” te wees nie – dit láát jou sien. Deur die nege karakters op hul unieke pad na selfbemeestering, ontdek jy waardevolle insigte en riglyne vir jou eie lewe en transformasiereis.

				Moenie dat die maklike leesbaarheid jou flous om te dink dit is ’n eenvoudige boek nie. Elke paragraaf is vol van akkurate sielkundige insig en eeueoue wysheid. Dis ’n boek waarna jy telkens sal teruggaan – en elke keer vind jy nuwe skatte.

				Van Kettings tot Keuses is nie net ’n kosbare geskenk aan Afrikaanse lesers nie, maar ’n waardevolle bydrae tot die wêreldwye Enneagram-gemeenskap.

				MA (Couns Psych), MPhil (PPL), NLP – Grow Consulting

				Pierre du Plessis

				Van Kettings tot Keuses is meer as net ’n boek oor die Enneagram, dit is ’n spieël vir jou menswees. Jacques en Sav het dit reggekry om iets oud en antiek lewendig te maak in ons taal en konteks. Dit werk sag, met respek, dit is diep deurdink en diep menslik. As jy al 

				ooit gewonder het wie jy werklik is onder al die geraas van ons mal wêreld, dan is hierdie boek vir jou. 

				Skrywer – wenner van die Gerrit Brand-Desmond Tutu-prys vir Jesus ruik na mirre en stof

				Christo van Staden

				Sav en Jacques lei ons in die geheime van die Enneagram in met nege roerende verhale waardeur elk van die Enneagram-tipes aan ons bekendgestel word. Deur hul deernisvolle vertellings kry ons nie net ’n blik op die mees algemene kenmerke van elkeen van die “gesigte” nie, maar ook ’n gevoel van hoe dit is om uit elke Enneagram-styl te leef. Die Enneagram kan vir ons ’n instrument wees om ons medelye te verdiep, nie net teenoor mekaar nie, maar ook teenoor onsself. In Van Kettings tot Keuses bring die skrywers vir ons ’n beeld van die potensiaal en die gawes van elke tipe en wys ook hoe ons dikwels oor ons eie voete val soos ons ons pad deur die lewe uitwerk.

				Soos die veteraan-gidse wat hulle is, wys hulle ons waarna om op te let: die klein (en groot) jakkalsies in die lewenswingerd, maar ook die moontlikheid en die werklikheid van groei en selfver-wesenliking.

				Organisasie ontwikkelingspraktisyn, fasiliteerder & Enneagram-onderwyser

				Roelof le Roux

				Ek werk daagliks met mense, spanne en leiers wat na dieper selfinsig, groei en betekenis soek. Van Kettings tot Keuses is vir my ’n besonderse bydrae tot hierdie reis van menswees. Hierdie boek slaag daarin om die Enneagram nie net as ’n hulpmiddel vir selfkennis aan te bied nie, maar as ’n lewende storie van hoop, heling en bewuste groei. Dit spreek die hart aan sonder om die diepte van menslike kompleksiteit te verskraal.

				Wat hierdie boek werklik onderskei, is die egtheid waarmee die skrywers die Enneagram deur die lens van Afrikaans benader. Die taal is nie net ’n medium nie, maar ’n draer van kultuur, identiteit en emosionele waarheid. Die stories is rou, eerlik en herkenbaar – 

				dit skep ruimte vir lesers om hulself met deernis raak te sien, sonder oordeel. In my rol sien ek selde ’n werk wat sielkunde, spiritualiteit en menswees so vars en toeganklik integreer.

				Vanuit ’n professionele ontwikkelingsperspektief bied hierdie boek enorme waarde vir individue, spanne en organisasies. Die insigte in motivering, stresgedrag, verhoudingsdinamika en groei maak dit ’n kragtige hulpmiddel vir leierskapontwikkeling, persoonlike afrigting en spanverhoudings. Dit help mense nie net om hulself beter te verstaan nie, maar ook om ander met groter empatie, wysheid en volwassenheid te benader.

				Ek beveel Van Kettings tot Keuses sonder voorbehoud aan vir elke leser wat op soek is na meer as oppervlakkige selfhulp – vir dié wat werklik wil verstaan, groei en heel word. Hierdie boek is nie net iets wat jy lees nie; dit is iets wat jou lees. Dit laat ’n blywende indruk en nooi jou uit om jou eie storie met groter bewustheid, genade en doelgerigtheid te herskryf.

				CA/SA Uitvoerende Direkteur SEESA-Groep

				Izaak Coetzee

				Van Kettings tot Keuses is ’n werklik insiggewende gids tot die Enneagram en van onskatbare waarde vir persoonlike verryking.

				Hierdie boek staan uit as een van die mees praktiese en toeganklike gidse tot die Enneagram wat ek teëgekom het. Dit gaan verder as eenvoudige tipe-beskrywings om ’n werklike hulpmiddel vir selfontdekking en persoonlike groei te bied.

				Wat ek die meeste waardeer het, was die duidelike en deernisvolle manier waarop die skrywers die kernmotiverings, vrese en binneste dinamika van elk van die nege tipes verduidelik en die teorie omskryf vir praktiese toepassing.

				Die boek is goed gestruktureer, wat ’n komplekse stelsel maklik maak om te begryp. Die karakters en stories is relevant en uiters nuttig vir die toepassing van die Enneagram in ons daaglikse lewe, situasies en verhoudings, insluitende persoonlike, familie-, besigheid- en leierskapskonteks.

				Of jy nou heeltemal nuut is tot die Enneagram, of jou selfbegrip 

				wil verdiep, of jou leierskap wil versterk, hierdie boek is ’n waardevolle hulpbron.

				Besigheidsleier, strateeg en leierskapsafrigter 

				Melissa Hall

				Ek beveel Van Kettings tot Keuses sterk aan vir enigiemand wat groter selfbewustheid en persoonlike groei nastreef. Die boek is goed gestruktureer en in ’n duidelike, logiese volgorde geskryf wat die Enneagram maklik verstaanbaar maak. Deur herkenbare stories kom elkeen van die nege tipes tot lewe, wat die leser help verstaan waarom mense dink, voel en optree soos hulle doen. Alhoewel ek aanvanklik gedink het dat dit uitdagend sou wees om in Afrikaans te lees, het ek dit verrassend toeganklik en aangenaam gevind. Selfs as iemand wat al bekend is met die Enneagram, het die boek my gehelp om die tipes dieper te ontleed en groter insig in beide ander en myself te verkry, wat dit ’n waardevolle en betekenisvolle leeservaring maak.

				Confluent Groep-Uitvoerende Hoof van Menslike Hulpbronne

				Lucille Greeff 

				Van Kettings tot Keuses is ’n vars, deernisvolle Enneagram-boek in ons hartstaal wat die nege motiverings as lewende karakters en herkenbare stories laat oopgaan. Dit nooi jou om jou eie storie met nuwe oë te lees, om die hoekom agter jou gewoontes en motiewe raak te sien, en ander met meer empatie te ontmoet. Met helder rigtingwysers oor stres én groei, asook instinkte en die drie sentrums, word dit ’n ware metgesel vir selfontwikkeling, verhoudings, leierskap en heelwording. Ek kan hierdie boek heelhartig aanbeveel.  

				Internasionale Enneagram-kenner, Aephoria 

				Lelanie Smith 

				Wat hierdie boek vir my besonders maak, is die gebruik van stories as leerinstrument. In plaas daarvan om die tipes te verduidelik deur tegniese beskrywings of teorieë, word elke tipe op subtiele en lewensgetroue wyse tot lewe gebring binne ’n narratief. Hierdie 

				benadering laat die leser nie net die sleutelkenmerke van elke tipe herken nie, maar skep ook ruimte vir inlewing en persoonlike identifikasie.

				In ’n wêreld waar Enneagram-boeke dikwels akademies of intens analities van aard is, bied hierdie teks ’n vars en toeganklike ingang. Dit is juis hierdie eenvoud en praktykgerigtheid wat die boek se impak vergroot – dit is geskryf deur mense wat daagliks met hierdie werk leef, en dit wys.

				Universiteit van Pretoria – Fakulteit Ingenieurswese, die Geboude Omgewing en Inligtingstegnologie en Hoof van Gemeenskapsgebaseerde Projekte (PhD; Pr Eng Meganiese en Lugvaart ingenieurswese) 

				Voorwoord

				Dit is met groot vreugde en ’n diep gevoel van waardering dat ons, Jacques en Sav, hierdie boek aan die Afrikaanse gemeenskap bekendstel.

				Van Kettings tot Keuses het gegroei uit ons eie reis – ’n reis waarin ons moes leer om die subtiele en soms onsigbare kettings van ons persoonlikheidspatrone raak te sien. Hierdie boek is die resultaat van twee vriende en kollegas met ’n diep liefde vir die Afrikaanse kultuur, ’n roeping tot diens aan die mensdom, en ’n gedeelde passie vir die Enneagram as ’n transformerende instrument.

				Ons het eerstehands beleef hoe die Enneagram lig werp op die maniere waarop ons, in ons pogings om te oorleef, veilig te voel en aanvaar te word, onbewustelik patrone ontwikkel wat ons later kan beperk. Wat eens beskerming was, kan mettertyd gebondenheid word. Tog glo ons vas dat binne elke patroon die moontlikheid van bewuste keuse lê.

				Hierdie boek is nie bloot ’n teoretiese verduideliking van die nege Enneagramtipes nie. Dit is ’n praktiese en storiegedrewe gids wat jou wil help om jou eie patrone met groter bewustheid en deernis te herken. Dit is ’n uitnodiging om te vra: Waar is ek vasgevang? Hoe kan ek anders kies?

				Ons glo dat die beoefening van die Enneagram jou sal help om jou eie uniekheid én jou gedeelde menslikheid beter te verstaan. Wanneer ons ons kettings herken, begin ons ruimte skep vir keuses wat lei tot groter volwassenheid, harmonie en heelheid – in ons werk, verhoudings, gemeenskap en gesinne.

				Dit is ons opregte wens dat hierdie boek ’n lig sal wees op jou pad – ’n gids van onbewuste herhaling na bewuste keuse, van gebondenheid na groter vryheid, en van selfbeskerming na ’n dieper ontmoeting met jou ware self.

				Met hartlike groete,

				Jacques en Sav

				Ons stories oor ons ontdekking van die Enneagram 

				Sav se storie

				In 2011 het die Enneagram my gevind! Ek het ’n keerpunt beleef wat my lewe vir altyd sou verander: Die lees van Sandra Maitri se boek, The Spiritual Dimension of the Enneagram – Nine Faces of the Soul het die begin van ’n diepgaande resonansie met die spirituele en psigologiese aspekte van die Enneagram geskep. Die bladsye van hierdie boek het ’n diepe verbinding met my Tipe 4 se wesenlike sielstruktuur (die Soul Child van die Diamond Approach) ontsluit wat insig gegee het in hoe ek onbewustelik ’n deel van myself ont-ken het om te oorleef en te floreer.1

				Ek het grootgeword met ’n gewelddadige pa wat aan alkohol verslaaf was. Wisselvalligheid en armoede het my gevoel van veiligheid en welstand diep beïnvloed. As kind het ek seksuele en fisieke mishandeling beleef. In my jong volwassenheid het ek my pa tragies aan selfdood verloor, later die verlies van ’n kind in die baarmoeder ervaar, en in 2022 my ma binne vier dae verloor weens stadium 4-longkanker. Hierdie persoonlike verliese het my nie net met rou gekonfronteer nie, maar ook met die maniere waarop ek geleer het om te oorleef.

				My diep emosionele wêreld is dikwels nie gesien of verstaan nie. Ek het nie altyd empatie of erkenning ontvang vir wat binne my gebeur het nie, en het geleer om sekere dele van myself stil te maak en te onderdruk. Sonder dat ek dit besef het, het ek myself vasgebind aan subtiele kettings: die oortuiging dat my intensiteit te veel is, dat my andersheid iets is wat bestuur moet word, dat oorlewing beteken om gedeeltes van my essensie weg te steek.

				1 Sielkind (Diamond Approach): die siel se pre-ego-toestand wat steeds aan ons essensie

				verbind is; verskil van “innerlike kind” wat alle gekondisioneerde kinderlike strukture

				insluit (Almaas, 2004). https://www.diamondapproach.org/glossary/refinery_phrases/

				soul-child -

				Die Enneagram het my gehelp om hierdie patrone raak te sien – nie met oordeel nie, maar met deernis. Ek het begin verstaan hoe my Tipe 4-struktuur my ’n vermoë tot diepte, betekenis en empatie gee, maar ook hoe dit my kan vasvang in emosionele selfverwysing en ’n gevoel van afgesonderdheid. In daardie bewustheid het iets verander: Ek het begin kies.

				Kies om my emosies waar te neem sonder om daardeur oorweldig te word.

				Kies om nie my pyn as my identiteit te dra nie.

				Kies om my neurodivergente uitdrukking lief te hê en te aanvaar.

				My reis van kettings na keuses is nie ’n dramatiese eenmalige bevryding nie, maar ’n voortdurende praktyk van bewuswording. Vandag is dit die kern van my werk – om vertroude ruimtes te skep waar individue en spanne hul patrone kan herken, hul gebondenheid kan verstaan, en met groter volwassenheid en selfinsig nuwe, lewegewende keuses kan maak.

				Jacques se storie

				Vandat ek kan onthou, het menslike gedrag my gefassineer. Ek het altyd gewonder hoekom mense doen wat hulle doen – en hoekom ek self op sekere maniere reageer. My grootwordjare was gevul met onstuimigheid: My ma was aan alkohol verslaaf en my pa het ons fisiek mishandel. Hierdie konflik het my dikwels vasgevang in angs, skok en oorlewingstrategie. Ek moes my ma beskerm teen my pa en het ongesonde meganismes ontwikkel net om die lewe te hanteer – my eie kettings sonder dat ek dit besef het.

				So het ek deur die lewe gegaan, totaal onbewus van ’n beter manier of van die Here se plan vir my lewe. Na ’n paar traumatiese uitdagings, waaronder egskeiding en werkverlies, het ek die Enneagram ontdek. Ek was verbaas oor hoe akkuraat dit my beskryf – beskermend, direk, lojaal, maar ook bang om kwesbaar te wees. Dit het my laat besef dat my behoefte om sterk en onversteurbaar voor te kom eintlik gewortel is in ’n diep begeerte om veilig te voel 

				en ander te beskerm – en dat ek self die kettings van my vrese en patrone kon begin losmaak.

				Gelukkig kon ek myself omring met mense wat my opbou en leiding gee. Die proses van transformasie was nie maklik nie. Ek moes emosionele intelligensie ontwikkel en nuwe vaardighede aanleer om my snellers beter te bestuur – en om bewuste keuses te maak in plaas van outomatiese reaksies. My eie groei het nie net my lewe verander nie, maar ook ’n impak gehad op vriende, familie, kollegas en kliënte. Die Enneagram het vir my geword soos ’n instrument om myself en ander beter te verstaan – en om uit die kettings van ou patrone te beweeg na keuses wat lewe skep.

				As gelowige is dit vir my belangrik om die Woord as riglyn vir my lewe te gebruik. Ek steun op Galasiërs 6 vers 4: “Laat elkeen sy eie werk op die proef stel; en dan sal hy grond vir roem hê, alleen wat homself betref en nie wat die ander betref nie.” Die Amplified Bybel verduidelik dit verder: “But each one must carefully scrutinize his own work (examining his actions, attitudes, and behaviour), and then he can have the personal satisfaction and inner joy of doing something commendable without comparing himself to another.”

				Die uitnodiging van hierdie gedeelte is om eers ons eie lewens te ondersoek – om te sien waar ons vasgevang is in patrone, vrese en reaksies, en om dan bewuste keuses te maak. Vir my was dit ’n transformerende reis van kettings na keuses. Ek moes voortdurend vir myself vra: Hoekom doen jy wat jy doen? Ek het geleer om my uit te druk deur die lens van Enneagram 8 – die Taai Behoeder – en om daardeur bewustelik te kies hoe ek wil wees en optree. En so het ek my eie kettings begin losmaak, stap vir stap.

				Inleiding

				Die Enneagram as ’n persoonlikheidstipe-model – ’n raamwerk om die kompleksiteit van persoonlikhede te verstaan

				Stel jou voor jy het toegang tot ’n kaart van jou innerlike landskap – ’n instrument wat jou help om te verstaan hoekom jy dink, voel en optree soos jy doen. Die Enneagram bied presies dit: ’n Bewese raamwerk wat duisende mense wêreldwyd gehelp het om hul diepste motiverings te ontsluit en betekenisvolle verandering te ervaar. Of jy nou soek na groter selfbewustheid, beter verhoudings, of ’n pad na persoonlike transformasie – hierdie antieke wysheidstelsel bied praktiese insigte wat werklik jou lewe kan verander.

				In die komende hoofstukke gaan jy bekendgestel word aan die Enneagram op ’n manier wat relevant, insiggewend en eg is. Ons gaan die vraag ondersoek: “Wat as jou persoonlikheid ’n karakter in ’n storie is – wat probeer dit regtig vir jou en vir ander sê?” Hierdie storie-benadering help ons om nie net onsself beter te verstaan nie, maar ook om te sien hoe genade ons uniekheid vorm en beïnvloed.

				Omdat hierdie boek doelbewus in Afrikaans geskryf is, wil ons ook deel hoekom dit vir ons belangrik was om tyd en energie te spandeer om hierdie insigte beskikbaar te maak in ons hartstaal. Afrikaans verdien geestelike en emosionele hulpmiddels wat eerlik, aktueel en lewensveranderend is.

				Ons sal jou dus ook bekendstel aan wat die Enneagram is, waar dit vandaan kom, hoekom dit bruikbaar is, en hoe dit jou kan help om met meer genade, selfinsig en doelbewus te leef – in verhouding met jouself, ander en jou geloof.

				Wat as jou persoonlikheid ’n karakter in ’n storie is – wat probeer dit regtig sê?

				Vir die meeste van ons lyk dit asof mense se gedrag glad nie sin maak nie. Jy sien iemand optree en wonder: Hoekom doen hulle dit nou só? Jy vra vrae wat ander ongemaklik kan laat voel. En as iemand vir jou sê: “Dit is net hoe ek is,” dan werk daardie antwoord nie lekker nie. Jy kan nie anders nie as om te dink: Is dit regtig al wat daar is?

				Mettertyd begin jy agterkom dat persoonlikheid nie net iets is wat jy kies nie. Dis iets wat geleidelik vorm aanneem, van kleintyd af al. Dit groei saam met hoe jy grootword, wat jy ervaar, en wat jy nodig het om te oorleef of aanvaar te word. Jy leer maniere om jouself te beskerm, om in te pas, of liefde en aanvaarding te ervaar. Jou persoonlikheid word amper soos ’n storiekarakter wat aangepas het om deur die wêreld te beweeg.

				En dan, op ’n dag, besef jy: Daardie karakter bestuur jou hele storie; hoe jy voel, dink en optree. En die vraag is: Wat probeer daardie karakter sê? Wat probeer dit vermy? En is dit regtig al wat jy is? Jy het seker al gehoor hoe mense sê: “Ag, dis maar net my persoonlikheid,” of: “Ek’s net so gemaak en so gelaat staan.”

				Dit is soos ’n ou draaiboek waaraan ons vasklou, dalk uit gewoonte, dalk om ons self te beskerm. Ons begin glo dat ons persoonlikheid en ons identiteit dieselfde ding is. Maar wat as dit net die stem is van een karakter in jou binneste? Die Enneagram nooi ons om daardie karakter se optrede en motivering te oordink … maar ook om te ontdek wie anders nog daarbinne leef. Dit sê: Jy is nie nét jou persoonlikheid nie; jy hét wel ’n persoonlikheid, en dit speel ’n rol, maar jy is meer as daardie rol.

				So, wat is persoonlikheid dan? Dis die unieke patroon van gedagtes, emosies en gedrag waarmee jy jou wêreld navigeer. Dis hoe jy konflik hanteer, hoe jy liefde wys, hoe jy beheer soek of die vrede probeer bewaar.

				Party mense dink dis permanent, soos jou DNA. Ander glo dis iets wat jy kan laat ontwikkel, as jy bereid is om jouself regtig raak 

				te sien. Sielkundiges het al baie probeer beskryf hoe persoonlikheid werk, van Carl Jung se argetipes tot die Vyf Faktor-model. Maar min stelsels wys vir ons waarom ons optree soos ons optree, soos die Enneagram dit wel doen.

				Dit wys jou nie net jou tipe nie, dit wys jou ook wát daardie karakter dryf: watter begeertes, vrese, ou stories dalk nog vertel word, sonder dat jy dit besef. 

				En dalk, net dalk, gee dit jou die vryheid om ’n nuwe storielyn te begin skryf.

				Die Enneagram as ’n lens op jou persoonlikheid 

				As jou persoonlikheid ’n karakter in ’n storie is, dan is die Enneagram soos die draaiboek se regisseur wat fluister: “Hier is wat agter die toneel aan die gang is …”

				Die Enneagram is nie net nóg ’n persoonlikheidstoets wat jou vertel jy’s ’n “denker” of “doener” nie. Dis ’n antieke raamwerk wat wys dat daar nege basiese persoonlikheidstipes is, nege maniere waarop mense die wêreld benader, liefde soek, konflik hanteer en sin probeer maak van hul plek in die lewe.

				Wat dit uniek maak, is dat hierdie neiging na ’n spesifieke tipe vroeg reeds in jou kinderjare begin vorm aanneem het. Dit was nie toevallig nie. Jou jonger self het onbewustelik ’n manier gevind om veilig te voel, aanvaar te word, of beheer te handhaaf in ’n wêreld wat soms onvoorspelbaar is. Jou persoonlikheid het dus nie net ontstaan nie, dit was ’n soort beskermingsmeganisme of ’n baie slim oorlewingstrategie. 

				Maar, en hierdie is ’n belangrike deel, elke Enneagram-tipe het ook ’n onbewuste motivering: Iets wat daardie tipe dryf, sonder dat jy dit noodwendig raaksien.

				Hierdie motiewe beïnvloed hoe jy van oomblik tot oomblik dink, voel en optree. Dis soos daardie karakter wat sê: “Ek moet sterk wees,” of: “Ek moet alles reg doen,” of: “Ek moet geliefd wees”, en dan reageer uit daardie oortuiging. Anders as baie ander persoonlikheidsmodelle wat bloot sê wat jy doen, vra die Enneagram 

				dieper: Hoekom doen jy dit? Dit kyk onder die oppervlak en help jou sien wat jou gedrag dryf, jou diepste begeertes én jou stil vrese.

				Om jou tipe te ontdek, is dus nie net om jouself in ’n boks te sit nie. Dis eerder ’n uitnodiging om bewus te raak van die storie wat jy al jare lank onbewustelik vertel en om te begin kies hoe daardie storie verder verloop.

				In hierdie boek kry jy iets soos ’n gids of ’n soort padkaart om jou tipe te identifiseer. Jy gaan begin sien hoe jou eie denkpatrone en emosionele reaksies werk. En dalk, as jy mooi luister, gaan jy daardie karakter binne jou hoor sê: “Ek verstaan nou hoekom ek is soos ek is … en ek hoef nie altyd so te bly nie.”

